Document ID: 32004R0184

Komisijas Regula (EK) Nr. 184/2004
(2004. gada 2. februāris),
ar kuru pārtrauc retrospektīvās uzraudzības sistēmu, kas noteikta ar Regulu (EK) Nr. 1695/2002, attiecībā uz atsevišķiem tērauda produktiem
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1994. gada 22. decembra Regulu (EK) Nr. 3285/94 par kopīgiem ievešanas noteikumiem, ar ko atceļ Regulu (EK) Nr. 518/94 [1] un kurā jaunākie grozījumi izdarīti ar Regulu (EK) Nr. 2474/2000 [2], un jo īpaši tās 21. pantu,
ņemot vērā Padomes 1994. gada 7. marta Regulu (EK) Nr. 519/94 par kopīgiem noteikumiem ievešanai no dažām ārpuskopienas valstīm, ar ko atceļ Regulas (EEK) Nr. 1765/82, (EEK) Nr. 1766/82 un (EEK) Nr. 3420/83 [3], un kurā jaunākie grozījumi izdarīti ar Regulu (EK) Nr. 427/98 [4], un jo īpaši tās 18. pantu,
pēc apspriedēm Padomdevējā komitejā, kas izveidota, ievērojot attiecīgi Regulas (EK) Nr. 3285/94 un Regulas (EK) Nr. 519/94 4. pantu,
tā kā:
PROCEDŪRA
(1) Pēc pilnīgas izmeklēšanas attiecībā uz divdesmit vienu tērauda ražojumu 2002. gada 27. septembrī Komisija secināja, ka atsevišķu tērauda ražojumu importa tendences varēja nodarīt kaitējumu Kopienas ražotājiem un ka retrospektīvās uzraudzības sistēmas izveide ir Kopienas interesēs. Tāpēc ar Komisijas Regulu (EK) Nr. 1695/2002 [5] izveidoja retrospektīvās uzraudzības sistēmu 14 tērauda ražojumiem, proti, elektriskajām loksnēm (kas nav elektriskās loksnes ar orientētu graudu), ar metālu pārklātām loksnēm, loksnēm ar organisku pārklājumu, skārda velmētavu ražojumiem, quarto loksnēm, plati velmētām joslām, neleģētiem šķirņu velmējumiem un vieglajiem profiliem, leģētiem šķirņu velmējumiem un vieglajiem profiliem, stiegras, nerūsējošā tērauda stieņiem un vieglajiem profiliem, nerūsējošā tērauda stiepļu stieņiem, nerūsējoša tērauda stieplēm un armatūrai (kā precizēts minētās regulas 1. pielikumā).
(2) Komisijas Regulas (EK) Nr. 1695/2002 64. apsvērumā Komisija atgādināja, ka uzraudzības pasākumiem ir jābūt spēkā tikpat ilgi, cik galīgajiem drošības pasākumiem, kas ar Komisijas Regulu (EK) Nr. 1694/2002 [6] noteikti atsevišķiem tērauda ražojumiem. Šos galīgos drošības pasākumus ar Komisijas Regulu (EK) Nr. 2142/2003 [7] pārtrauca 2003. gada 8. decembrī. Tādēļ ir jāpārtrauc uzraudzības pasākumi,
IR PIEŅĒMUSI ŠO REGULU.
1. pants
Ar šo atceļ Komisijas Regulas (EK) Nr. 1695/2002 3. pantu.
2. pants
Šī regula stājas spēkā nākamajā dienā pēc publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 2. februārī

Labels: 1
3
5